బోర్డర్ 2

బోర్డర్ 2 (2026) అనేది 1997 నాటి జె. పి. దత్తా చిత్రం బోర్డర్కు సీక్వెల్ గా వచ్చిన భారతీయ హిందీ భాషా ఇతిహాస యాక్షన్ యుద్ధ నేపధ్య చిత్రం. దీనికి అనురాగ్ సింగ్ సహ రచయితగా ఉంటూ దర్శకత్వం వహించారు. టి-సిరీస్ ఫిల్మ్స్, జె. పి. ఫిల్మ్స్ పతాకాలపై భూషణ్ కుమార్, క్రిషన్ కుమార్, జె. పి. దత్తా, నిధి దత్తా దీనిని నిర్మించారు.

1971 భారత-పాక్ యుద్ధం నేపథ్యంలో ఈ చిత్రాన్ని రూపొందించారు. ఇది మల్టీ-ఫ్రంట్ వార్ డ్రామాగా, సైన్యం, వైమానిక దళం, నౌకాదళం సంయుక్త ఆపరేషన్లను చూపిస్తూ మునుపటి చిత్ర పరిధిని విస్తరించింది. ఈ చిత్రంలో సన్నీ డియోల్ ప్రధాన పాత్రలో నటించగా, వరుణ్ ధావన్, దిల్జీత్ దోసాంజ్, అహాన్ శెట్టి ఇతర ముఖ్య పాత్రల్లో కనిపిస్తారు. మోనా సింగ్, సోనమ్ బజ్వా, అన్యా సింగ్, మేధా రాణా కూడా కీలక పాత్రల్లో నటించారు.

మొదటి చిత్రం విడుదలైన 27వ వార్షికోత్సవం సందర్భంగా 2024 జూన్ 13న ఈ ప్రాజెక్ట్‌ను అధికారికంగా ప్రకటించారు. 2025 ప్రారంభంలో ఝాన్సీ కంటోన్మెంట్, బబినా, ఖడక్వాస్లాలోని నేషనల్ డిఫెన్స్ అకాడమీ (ఎన్డీయే) వంటి వివిధ సైనిక స్థావరాలలో చిత్రీకరణ ప్రారంభమైంది. సాంకేతిక ప్రామాణికత కోసం, ఐఎన్‌ఎస్ విక్రాంత్తో సహా వాస్తవ రక్షణ సంస్థలను ఉపయోగించారు. పంజాబ్ మైదానాలు, ఉత్తరాఖండ్ ఎత్తైన ప్రాంతాలు, రాజస్థాన్ ఎడారులలో కఠినమైన యుద్ధ సన్నివేశాలను చిత్రీకరించారు.

బోర్డర్ 2 2026 జనవరి 23న గణతంత్ర దినోత్సవం వారాంతంలో థియేటర్లలో విడుదలైంది. విమర్శకుల నుండి సానుకూల స్పందన లభించింది.
 కథ 
ఈ చిత్ర కథ ముఖ్యంగా 1971 భారత-పాక్ యుద్ధం సమయంలో పశ్చిమ సరిహద్దులోని మారుమూల ఎడారి అవుట్‌పోస్ట్‌లో మోహరించిన భారత ఆర్మీ బెటాలియన్ కార్యకలాపాల ఆధారంగా సాగింది. కమ్యూనికేషన్ సరిగా లేక, రీన్‌ఫోర్స్‌మెంట్లకు దూరంగా ఉన్న సైనికులు, శత్రువుల దాడిని ఎదుర్కోవడానికి సిద్ధమవుతూ కఠినమైన పరిస్థితులను ఎదుర్కొంటారు. ఆ బెటాలియన్‌కు లెఫ్టినెంట్ కల్నల్ ఫతే సింగ్ కాలేర్ నాయకత్వం వహిస్తాడు. అతను అనుభవజ్ఞుడైన, క్రమశిక్షణ గల అధికారి. సరిహద్దును దాటడానికి శత్రువులు భారీ ఎత్తున దాడి చేయబోతున్నారని ఇంటెలిజెన్స్ నివేదికలు సూచిస్తాయి. ఆ పోస్ట్ వ్యూహాత్మకంగా కీలకమైన మార్గాన్ని కాపాడుతున్నందున, బెటాలియన్ తమ స్థానాన్ని ఎట్టి పరిస్థితుల్లోనూ వదులుకోకూడదని ఆదేశాలు అందుతాయి. ఆ భీకర యుద్ధ సన్నివేశాలతో కథ చాలా ఆసక్తికరంగా సాగుతుంది. 

 తారాగణం 

 నిర్మాణం, చిత్రీకరణ 
బోర్డర్ (1997) చిత్రం 27వ వార్షికోత్సవం సందర్భంగా 2024 జూన్ 13న జె. పి. దత్తా, భూషణ్ కుమార్, సన్నీ డియోల్ అధికారికంగా బోర్డర్ 2ను ప్రకటించారు. అసలు తారాగణం నుండి డియోల్‌ను కొనసాగించారు. గదర్ 2 (2023) విజయం తర్వాత సన్నీ డియోల్‌కి ప్రధాన పాత్ర అయిన  భారత ఆర్మీ అధికారి, లెఫ్టినెంట్ కల్నల్ ఫతే సింగ్ కాలేర్ పాత్రను పోషించాడు.ఉత్తర ప్రదేశ్, మధ్య ప్రదేశ్లలో మొదటి దశ చిత్రీకరణ జరిగింది.  రెండవ దశ మహారాష్ట్రలోని ఖడక్వాస్లాలోని నేషనల్ డిఫెన్స్ అకాడమీ (NDA)లో జరిగింది. ఇక్కడ శిక్షణ సన్నివేశాలను చిత్రీకరించారు. మూడవ దశలో ఉత్తరాఖండ్లోని కఠినమైన భూభాగాల్లో యుద్ధ సన్నివేశాలను చిత్రీకరించారు. నాల్గవ దశ 2025 చివరలో పంజాబ్లో జరిగింది. 2025 డిసెంబర్‌లో క్లైమాక్స్ సన్నివేశాలను చిత్రీకరించారు. జమ్మూ కాశ్మీర్, రాజస్థాన్, వైమానిక, నౌకాదళ స్థావరాల్లో కూడా చిత్రీకరణ జరిగింది.
 సంగీతం 
చిత్రానికి జాన్ స్టీవర్ట్ ఎడురి నేపథ్య సంగీతం అందించారు. పాటలను అను మాలిక్, మిథూన్, సచెత్-పరంపర, విశాల్ మిశ్రా, గురుమోహ్ స్వరపరిచారు. సాహిత్యాన్ని జావేద్ అక్తర్, మనోజ్ ముంతాషిర్, కౌసర్ మునీర్, కుమార్, అనురాగ్ సింగ్ అందించారు.

మొదటి పాట "ఘర్ కబ్ ఆవోగే" 2026 జనవరి 2న విడుదలైంది. మిగిలిన పాటలు 2026 జనవరి 14న విడుదలయ్యాయి. "ఘర్ కబ్ ఆవోగే", "జాతే హుయే లమ్హోన్", "హిందుస్తాన్ మేరీ జాన్", "మొహబ్బత్ హో గయీ హై" పాటలు మొదటి సినిమాలోని పాటలకు రీమిక్స్ వెర్షన్‌లు.

 స్పందన 
బోర్డర్ 2 విమర్శకులు, ప్రేక్షకుల నుండి సానుకూల సమీక్షలను అందుకుంది. ఇది 1997 ఒరిజినల్ లెగసీని గౌరవించే వార్ ఎపిక్ అని చాలామంది కొనియాడారు.  తరన్ ఆదర్శ్ ఈ చిత్రానికి 5కి 4.5 స్టార్ రేటింగ్ ఇచ్చి "అద్భుతం" అని అభివర్ణించారు. బాలీవుడ్ హంగామా 5కి 4.5 స్టార్ల రేటింగ్ ఇచ్చింది. న్యూస్18 5కి 4 స్టార్లను ఇచ్చింది. ఫిల్మ్‌ఫేర్‌కు చెందిన దేవేష్ శర్మ 3.5/5 రేటింగ్ ఇచ్చారు.

 కలెక్షన్లు 
బోర్డర్ 2 అత్యధిక వసూళ్లు చేసిన భారతీయ యుద్ధ చిత్రంగా నిలిచింది. ఇది దాని పూర్వ చిత్రమైన బోర్డర్ (1997), ఉరి: ది సర్జికల్ స్ట్రైక్ (2019), కేసరి (2019) వంటి చిత్రాల రికార్డులను అధిగమించింది. కేవలం పది రోజుల్లోనే ప్రపంచవ్యాప్తంగా ₹396.03 కోట్లు వసూలు చేసింది.

 సీక్వెల్ 
సినిమా వాణిజ్య విజయం తర్వాత, నిర్మాత భూషణ్ కుమార్ బోర్డర్ 3 రాబోతున్నదని ప్రకటించాడు. దీనికి అనురాగ్ సింగ్ దర్శకత్వం వహిస్తారు.

 మూలాలు 

 బాహ్య లింకులు 

 బోర్డర్ 2 ఎట్ బాలీవుడ్ హంగామా
వర్గం:బాలీవుడ్
వర్గం:అనువాద సినిమాలు